Rooney Mara

Kehidupan awal

Mara lahir dan membesar di Bedford, New York. Keluarga ibu Mara mengasaskan Pittsburgh Steelers dan keluarga bapanya mengasaskan New York Giants. Bapanya, Timothy Christopher Mara adalah naib presiden penilaian pemain untuk New York Giants dan ibunya, Kathleen McNulty (née Rooney) adalah ejen hartanah sambilan. Beliau adalah anak ketiga daripada empat adik beradik: Beliau mempunyai seorang abang, Daniel, seorang kakak yang juga merupakan seorang pelakon, Kate dan seorang adik lelaki, Conor. Bapa Mara berketurunan Ireland, Jerman dan Perancis-Kanada manakala ibunya berketurunan Itali. 
Mara menamatkan pembelajaran dari Sekolah Tinggi Fox Lane pada tahun 2003. Beliau menghadiri Universiti George Washington selama setahun sebelum berpindah ke Universiti New York sebelum menamatkan pengajian pada tahun 2010.
Mara mendapat inspirasi untuk berlakon selepas menonton teater muzik dan filem klasik seperti Gone with the Wind (1939), Rebecca (1940) dan Bringing Up Baby (1938). Beliau juga mahu menjadi seperti kakaknya, Kate Mara, seorang pelakon profesional. Mara berlakon di dalam beberapa filem pelajar ketika di NYU dan menghadiri ujibakat pertamanya ketika berumur sembilan belas tahun.

2005–09

Mara pertama kali muncul sebagai seorang pelakon tambahan di dalam filem yang dibintangi kakaknya termasuk filem seram tahun 2005, Urban Legends: Bloody Mary. Beliau membuat penampilan profesional pertamanya di dalam sebuah episod tahun 2006 siri televisyen Law & Order: Special Victims Unit. Beliau juga muncul di dalam siri televisyen Women's Murder Club pada tahun 2007 dan di dalam sebuah episod siri televisyen The Cleaner pada tahun 2008. Mara membuat penampilan filem pertamanya di dalam Dream Boy pada tahun 2008 dan membintangi sebagai Megan di dalam dua episod siri televisyen NBC, ER pada tahun 2009.
Mara mendapat watak utama pertamanya di dalam filem Tanner Hall sebagai Fernanda. Filem ini ditayangkan di Festival Filem Antarabangsa Toronto 2009 dan mendapat tayangan teater terhad pada bulan September 2011. Di dalam filem komedi tahun 2009, Youth in Revolt, Mara melakonkan watak Taggarty yang cuba untuk tidur dengan 50 lelaki sebelum memasuki kolej. Filem ini adalah berdasarkan novel C.D. Payne tahun 1993 dengan nama yang sama. Mara melakonkan watak Courtney di dalam filem tahun 2009, Dare dan sebagai Wendy di dalam filem The Winning Season. Mara membintangi sebuah buatan semula filem seram tahun 1984, A Nightmare on Elm Street sebagai Nancy Holbrook pada tahun 2010.

2010–sekarang

Di dalam filem biopik, The Social Network, beliau melakonkan watak Erica Albright yang berpisah dengan Mark Zuckerberg. Pada bulan Ogos 2010, Mara telah dipilih untuk watak utama di dalam filem adaptasi buku trilogi Millennium oleh Stieg Larsson. Beliau melakonkan watak Lisbeth Salander, seorang penggodam komputer. Filem ini ditayangkan pada 20 Disember 2011. Mara menerima pujian meluas dan dicalonkan untuk Anugerah Golden Globe bagi kategori Pelakon Wanita Terbaik di dalam Filem – Drama. Pada 24 Januari 2012, Mara menerima pencalonan Anugerah Akademi pertamanya dalam kategori Pelakon Wanita Terbaik.
Pada lewat tahun 2011, Mara didedahkan telah menyertai barisan pelakon Weightless bersama-sama Ryan Gosling, Christian Bale, Natalie Portman, Cate Blanchett dan Val Kilmer. Filem ini dijadual ditayangkan pada tahun 2016. Pada awal tahun 2012, Mara keluar dari filem aksi, Zero Dark Thirty kerana konflik penjadualan dan digantikan oleh Jessica Chastain. Mara menggantikan Carey Mulligan di dalam filem Spike Jonze, Her (2013). 
Mara membintangi filem jenayah/thriller tahun 2013, Side Effects bersama-sama Jude Law, Channing Tatum, Catherine Zeta-Jones dan Vinessa Shaw. Beliau melakonkan watak Emily Taylor. Beliau membintangi filem arahan David Lowery tahun 2013, Ain't Them Bodies Saints bersama-sama Casey Affleck dan Ben Foster.
Pada tahun 2015, Mara melakonkan watak Tiger Lily di dalam filem fantasi, Pan  Pada bulan Jun 2014, beliau menandatangani untuk berperanan sebagai penerbit bersama filem A House in the Sky dan untuk melakonkan watak Amanda Lindhout dalam filem ini.
Di Festival Filem Cannes 2015, beliau memenangi Anugerah Pelakon Wanita Terbaik untuk peranannya di dalam filem Carol. Beliau juga dicalonkan untuk Anugerah Akademi, Anugerah Golden Globe, Anugerah BAFTA dan Anugerah Screen Actors Guild.
Pada tahun 2016, Mara menyuarakan watak The Sisters di dalam filem animasi Kubo and the Two Strings. Beliau kemudiannya membintangi bersama Ben Mendelsohn di dalam filem Una. Filem ini dibuka di Festival Filem Telluride pada 2 September 2016. Mara kemudiannya muncul di dalam filem Lion bersama-sama Dev Patel dan Nicole Kidman. Mara juga membintangi filem The Secret Scripture, sebuah filem arahan Jim Sheridan.

Kehidupan peribadi

Mara berpindah ke Los Angeles pada awal tahun 2007 dan tinggal bersama kakaknya untuk seketika. Setakat bulan Januari 2012, Mara menetap di Los Feliz, Los Angeles. Sejak tahun 2010, beliau mempunyai hubungan dengan pengarah, Charlie McDowell.